CELEX: 62016TN0738
Language: sk
Date: 2016-10-25 00:00:00
Title: Vec T-738/16: Žaloba podaná 25. októbra 2016 – La Quadrature du Net a i./Komisia

9.1.2017   
            
            
               SK
            
            
               Úradný vestník Európskej únie
            
            
               C 6/39
            
         Žaloba podaná 25. októbra 2016 – La Quadrature du Net a i./Komisia
   (Vec T-738/16)
   (2017/C 006/49)
   Jazyk konania: francúzština
   
      Účastníci konania
   
   
      Žalobkyne: La Quadrature du Net (Paríž, Francúzsko), French Data Network (Amiens), Fédération des Fournisseurs d’Accès à Internet Associatifs (Fédération FDN) (Amiens) (v zastúpení: H. Roy, advokát)
   
      Žalovaná: Európska komisia
   
      Návrhy
   
   Žalobkyne navrhujú, aby Všeobecný súd:
   
               —
            
            
               vyhlásil vykonávacie rozhodnutie Komisie (EÚ) 2016/1250 z 12. júla 2016 za odporujúce článkom 7, 8 a 47 Charty základných práv Európskej únie,
            
         
               —
            
            
               konštatoval zrušenie tohto rozhodnutia.
            
         
      Dôvody a hlavné tvrdenia
   
   Na podporu svojej žaloby žalobkyne uvádzajú štyri žalobné dôvody.
   
               1.
            
            
               Prvý žalobný dôvod založený na porušení Charty základných práv Európskej únie (ďalej len „Charta“) z dôvodu generalizovanej povahy zberu osobných údajov povoleného podľa právnej úpravy Spojených štátov. Vykonávacie rozhodnutie Komisie (EÚ) 2016/1250 z 12. júla 2016 podľa smernice Európskeho parlamentu a Rady 95/46/ES o primeranosti ochrany poskytovanej štítom na ochranu osobných údajov medzi EÚ a USA (ďalej len „napadnuté rozhodnutie“) predstavuje takéto porušenie tým, že nedospelo k záveru, že právna úprava Spojených štátov predstavuje najmä zásah do podstaty obsahu základného práva na ochranu súkromného života chráneného podľa článku 7 Charty.
            
         
               2.
            
            
               Druhý žalobný dôvod založený na porušení Charty tým, že napadnuté rozhodnutie nesprávne konštatuje, že štít na ochranu osobných údajov medzi EÚ a USA zabezpečuje úroveň ochrany základných práv a slobôd, ktorá je v podstate rovnocenná úrovni ochrany zaručenej v rámci Únie, a to napriek tomu, že právna úprava Spojených štátov neobmedzuje povolené využívanie len na to, čo je nevyhnutne potrebné.
            
         
               3.
            
            
               Tretí žalobný dôvod založený na porušení Charty tým, že napadnuté rozhodnutia nezohľadňuje to, že v právnej úprave Spojených štátov chýba účinný prostriedok nápravy, a napriek tomuto nedostatku konštatuje už zmienenú rovnocennosť ochrany.
            
         
               4.
            
            
               Štvrtý žalobný dôvod založený na porušení Charty tým, že napadnuté rozhodnutie zjavne nesprávne konštatuje, že štít na ochranu osobných údajov medzi EÚ a USA zabezpečuje úroveň ochrany základných práv a slobôd, ktorá je v podstate rovnocenná úrovni ochrany zaručenej v rámci Únie, a to napriek tomu, že v právnej úprave Spojených štátov chýba, nezávislá kontrola.